liechticonsulting/filtered_apertus_pretrained huggingface dataset:
Da vischnancas e da regiuns

- Soglio: Il project "protecziun cunter crudada da crappa Busch Ganda" da la vischnanca da Soglio vegn approvà. Il chantun sa participescha cun maximalmain 505'500 francs als custs.

- Circul da Tusaun: La constituziun dal circul da Tusaun dals 30 da mars 2008 vegn approvada. Ella entra en vigur per il 1. da schaner 2009.

- Andeer: La revisiun totala da la planisaziun locala da la vischnanca d'Andeer dals 19 da november 2007 vegn approvada.

Contribuziuns chantunalas a differentas instituziuns

- Center da las IPM: Al center da las IPM (interpresas pitschnas e mesaunas) a Cuira vegn garantida ina contribuziun dad annualmain 90'000 francs per ils onns 2008 fin 2011. Il center da las IPM è affilià a la scola auta da tecnica ed economia SATE a Cuira. El cusseglia las IPM, organisescha occurrenzas e procura per il transfer da savida e da tecnologia.

- Spazi cultural da la Viamala: Al spazi cultural da la Viamala, Seglias, vegn concedida ina contribuziun unica da 20'000 francs per realisar il project "Das grosse Staunen".

Fatgs dal persunal

Thomas Kollegger, domicilià ad Alvagni Vitg, è vegnì elegì sco manader da l'uffizi da vischnancas. El cumenza sia plazza il 1. d'avust 2008.

Gremi: regenza

Funtauna: rg chanzlia chantunala dal Grischun

Data: 08.05.2008
La cumissiun per sanadad e fatgs socials ha tractà la revisiun parziala da la lescha davart ils supplements da famiglia

Sut il presidi dal deputà Vincent Augustin ha la cumissiun dal cussegl grond per sanadad e fatgs socials (CSF) predeliberà per mauns dal cussegl grond la missiva da la regenza tar la revisiun parziala da la lescha davart ils supplements da famiglia. A la sesida da la cumissiun è sa participà er il cusseglier guvernativ Hansjörg Trachsel.

A chaschun da la votaziun dal pievel dals 26 da november 2006 han las votantas svizras ed ils votants svizzers acceptà la lescha federala davart ils supplements da famiglia. Igl è planisà da metter en vigur questa lescha per il 1. da schaner 2009. Ils chantuns èn obligads d'adattar lur urdens da supplements da famiglia a las disposiziuns federalas il pli tard per quest termin. Cun il project da revisiun qua avant maun ademplescha il chantun Grischun questa obligaziun. Ils puncts centrals dal project èn l'integraziun parziala da persunas senza activitad da gudogn, l'integraziun da tut las lavurantas e da tut ils lavurants cun patrunas e cun patruns che n'èn betg obligads da pajar contribuziuns e la renunzia a supplements da famiglia per las persunas cun activitad da gudogn independenta.

Suenter ch'igl è stà incontestà d'entrar en chaussa, han singulas disposiziuns dal project chaschunà discussiuns cuntraversas. La cumissiun ha proponì da midar in pèr artitgels dal project. Ina minoritad da la cumissiun ha fatg la proposta da suttametter en il futur tut las persunas cun activitad da gudogn independenta che han lur domicil da fatschenta en il chantun Grischun a la lescha davart ils supplements da famiglia. In'autra proposta da minoritad vuless fixar l'import dals supplements per uffants sin almain 300 francs e l'import dals supplements per scolaziun sin almain 350 francs. La maioritad da la cumissiun suonda tar questa dumonda la proposta da la regenza, tenor la quala l'import dals supplements duai sa drizzar tenor las tariffas minimalas da la confederaziun e na duai betg esser fixà en la lescha, mabain vegnir fixà da la regenza. Qua prevesa la regenza pia da fixar - il mument che la lescha davart ils supplements da famiglia entra en vigur - ils supplements da famiglia en las disposiziuns executivas respectivas da nov sin 220 francs respectivamain sin 270 francs.

Il cussegl grond vegn a tractar quest project durant la sessiun da zercladur 2008.

Gremi: cumissiun per sanadad e fatgs socials

Funtauna: rg cumissiun per sanadad e fatgs socials

Data: 19.05.2008
Lantschà il premi da promoziun da la pestga grischuna

Cun l'avertura da la stagiun da pestga 2008 lantscha la federaziun chantunala da pestga, ensemen cun l'uffizi da chatscha e pestga dal Grischun, per l'emprima giada il premi da promoziun da la pestga grischuna. Cun quest premi duain vegnir onuradas prestaziuns extraordinarias a favur da la pestga grischuna.

Il premi da promoziun da la pestga grischuna duai vegnir surdà per onurar engaschaments prezius en ils suandants secturs: meglierament u mantegniment da la flora e da la fauna aquatica, scolaziun da pestgadras e da pestgaders giuvens u lavur da publicitad che stat en connex cun quests dus temas. Ultra da quai duai il premi da promoziun dar in impuls da s'engaschar en moda constructiva ed innovativa per ils fatgs da la pestga.

Il premi da promoziun vegn concepì sco concurrenza, a la quala i pon sa participar persunas, gruppas da persunas u uniuns che pestgan activamain u ch'èn colliadas stretgamain cun la pestga e cun il spazi da viver dals peschs. Per sa participar a la concurrenza sto il project che duai vegnir onurà u l'activitad che duai vegnir onurada vegnir inoltrà mintgamai fin la fin da l'onn ad ina giuria d'expertas e d'experts. Questa giuria giuditgescha e ranghescha las propostas inoltradas e fixescha las singulas summas dals premis. La summa totala dals premis importa 5'000 francs per onn. La distribuziun dals premis ha mintgamai lieu a chaschun da la radunanza da las delegadas e dals delegads da la federaziun chantunala da pestga.

Ils documents d'annunzia ed ulteriuras infurmaziuns davart il premi da promoziun da la pestga grischuna sa chattan sin la pagina d'internet da la federaziun chantunala da pestga www.kfvgr.ch.

Gremi: uffizi da chatscha e pestga

Funtauna: rg uffizi da chatscha e pestga

Data: 19.05.2008
La contaminaziun da l'aria en il Grischun è stada memia auta l'onn 2007

L'uffizi per la natira e l'ambient mesira dapi 20 onns la contaminaziun da l'aria en il chantun Grischun. Malgrà ils progress tecnics generals n'è il problem che l'aria da respirar è contaminada cun pulvra fina e cun ozon betg anc schlià. L'onn passà è la contaminaziun alura er stada memia auta tar questas substanzas nuschaivlas en l'aria, e las limitas da l'ordinaziun per mantegnair l'aria pura èn vegnidas surpassadas. Cunzunt durant l'enviern hai dà grondas contaminaziuns cun pulvra fina. L'avrigl ed il fanadur 2007 è plinavant la contaminaziun cun ozon stada bler memia auta. En la vischinanza da la via ed en lieus cun blers stgaudaments da laina cuntegna l'aria da respirar spezialmain bler fulin. Che las substanzas nuschaivlas en l'aria han ina influenza negativa per la sanadad da l'uman è incontestà. Il fulin che vegn chaschunà da la combustiun da diesel u che deriva da stgaudaments cun laina è spezialmain privlus en quest connex, perquai ch'i vegn supponì ch'el chaschunia cancer.

Las datas da la mesiraziun da l'aria da l'onn 2007 èn resumadas en la nova ediziun da l'infurmaziun davart l'ambient 1/08 e vegnan cumplettadas cun infurmaziuns davart mesiras, tranter auter dals secturs dal traffic e dals stgaudaments da laina. L'infurmaziun davart l'ambient 1/08 è publitgada en l'internet sut www.umwelt-gr.ch.

Per reducir vinavant l'emissiun da substanzas nuschaivlas ha l'uffizi per la natira e l'ambient fatg l'onn 2007 ina controlla dal progress da las mesiras existentas per mantegnair l'aria pura ed ha preschentà ils champs d'acziun futurs en il plan da mesiras dal chantun Grischun. Cun mesiras effizientas che s'orienteschan a la pratica èn vegnidas creadas las premissas per observar las limitas d'immissiuns da l'ordinaziun per mantegnair l'aria pura. Ultra dal basegn d'agir en il traffic dovri mesiras per arder laina en stgaudaments pitschens ed en stgaudaments d'industria sco er per arder ruments da laina al liber. Ma er lavurs al liber, tranter auter sin plazzals, tar l'explotaziun da material ed en l'agricultura, èn funtaunas considerablas per la contaminaziun da l'aria. Mesiras èn er previsas tar la promoziun da filters cunter particlas da diesel e tar la controlla da stgaudaments da laina. Sche l'impestaziun cun pulvra fina e cun ozon è fitg gronda, èn planisadas mesiras immediatas.

Gremi: uffizi per la natira e l'ambient

Funtauna: rg uffizi per la natira e l'ambient

Data: 21.05.2008
Reavertura da la biblioteca chantunala dal Grischun

La biblioteca chantunala dal Grischun a Cuira vegn reaverta gievgia, ils 12 da zercladur 2008, a chaschun d'ina occurrenza publica cun visitas guidadas e cun in apero. Gia a partir da glindesdi, ils 9 da zercladur 2008, è la biblioteca puspè averta per las utilisadras e per ils utilisaders durant las uras usitadas. Cun la reavertura terminescha la biblioteca chantunala in grond project. Suenter lavurs da midada en il sectur public da la biblioteca, che han durà trais emnas, è il spectrum da servetschs vegnì extendì considerablamain.

Il team da la biblioteca chantunala envida cordialmain tut las persunas interessadas a la reavertura che ha lieu gievgia, ils 12 da zercladur. Quest di mussa la biblioteca, tge servetschs che vegnan purschids da nov e nua che las utilisadras e ch'ils utilisaders chattan quai ch'ellas e ch'els tschertgan. Da las 13.00 fin las 16.00, mintgamai a las uras cumplainas, han lieu curtas visitas guidadas tras la chasa. A las 12.30 ed a las 16.30 ha plinavant lieu in apero cun in pled dal bibliotecari chantunal davart ils motivs e davart ils connexs da las novaziuns, e quai en preschientscha dal team che stat a disposiziun per dumondas e per discurs. I n'è betg necessari da s'annunziar.

Gremi: biblioteca chantunala dal Grischun

Funtauna: rg biblioteca chantunala dal Grischun

Data: 28.05.2008
Resultats da la votaziun dal pievel dal 01 da zercladur 2008 en Grischun

Projects federals:

Iniziativa dal pievel dals 18 da november 2005 "per natiralisaziuns democraticas"

Participaziun electorala 38,94 pertschient

Gea 17'776 35,03 %

Na 32'975 64,97 %

Iniziativa popolare dell'11 agosto 2004 "Sovranita del popolo senza propaganda di governo"

Participaziun electorala 38,10 pertschient

Gea 11'283 23,13 %

Na 37'502 76,87 %

Artitgel constituziunal dals 21 da december 2007 "per qualitad ed economisaziun en l'assicuranza da malsauns"

Participaziun electorala 38,03 pertschient

Gea 16'651 34,17 %

Na 32'086 65,83 %

La survista detagliada dals resultats (datotecas .pdf e .txt cun la pussaivladad da chargiar sin Voss computer) vegn publitgada en l'internet: www.gr.ch > Nossas publicaziuns > Votaziuns ed elecziuns > Resultats da votaziun.

Gremi: Chanzlia chantunala dal Grischun

Funtauna: rg Chanzlia chantunala dal Grischun

Data: 01.06.2008
Sesida champestra: La regenza fa ina visita a Panaduz

Mardi, ils 3 da zercladur 2008, fa la regenza grischuna sia sesida champestra tradiziunala a Panaduz. Ultra d'ina orientaziun da la vischnanca ed ultra d'ina visita a la Hamilton SA vegn demonstrada in'acziun dal manaschi forestal. Plinavant survegnan la commembra ed ils commembers da la regenza ina invista dal project da la Ruinaulta. Sco ch'igl è tradiziun, vegnan tgirads cunzunt la saira ils contacts cun las represchentantas e cun ils represchentants da las autoritads localas. La chaschun per far quai porscha ina tschaina communabla.

Gremi: regenza

Funtauna: rg chanzlia chantunala dal Grischun

Data: 02.06.2008
In castur è immigrà en Engiadina bassa

Per l'emprima giada dapi almain 200 onns è immigrà en il Grischun in castur d'ina populaziun natirala. Casturs èn transfurmaturs da la cuntrada ed - en sasez - animals decisivs per ils spazis vitals da l'aua. Ils conflicts pussaivels cun la protecziun cunter aua gronda, cun la producziun d'electricitad, cun l'agricultura e cun la selvicultura pretendan ina collavuraziun interdisciplinara.

Dapi il 1. da matg 2008 vegn observà regularmain in castur a la riva da l'En. L'emprim è el cumparì a Vinadi e dapi in'emna viva el en il territori da Pradella sper Scuol. Per las auas sco spazi da viver èn ils casturs animals decisivs da gronda impurtanza. Cun quai ch'els smerschan bostgs u perquai ch'els construeschan rempars pon els influenzar en moda positiva las zonas umidas e stgaffir bleras nischas ecologicas per auters animals. Casturs èn ruiders e na maglian nagins peschs.

Igl è evident che quest animal è immigrà da la populaziun da casturs dal Tirol vischin. Là vivan 50 fin 60 animals. L'onn passà ha per l'emprima giada pudì vegnir constatà in success tar la reproducziun. Questa populaziun da sia vart deriva dad animals ch'èn vegnids colonisads en Baviera en la part giusum da l'En l'onn da la protecziun da la natira 1970.

Che casturs han in grond potenzial da derasaziun ha cumprovà avant 40 onns l'ultim immigrant en il Grischun. L'onn 1968 ha il mastgel castur "Haakon" superà il traject da 120 kilometers da Bottighofen (TG) a Grüsch. Ils 18 da zercladur 1968 è el vegnì sut in auto en la Chlus. Avant era quest castur vegnì mess en libertad en in'aua laterala dal Lai da Constanza.

Casturs pon chaschunar conflicts cun auters interess d'utilisaziun. Quai va da donns vi da culturas agriculas, da stagnaziuns nungiavischadas d'auas currentas fin a foras e tunnels en rempars. Per regla pon quests conflicts vegnir schliads. Quai premetta però in'assistenza professiunala dals casturs ed ina collavuraziun interdisciplinara. Sco directiva vala il concept davart il castur en Svizra ch'è vegnì creà l'onn 2004.

Gremi: uffizi da chatscha e pestga

Funtauna: rg uffizi da chatscha e pestga

Data: 02.06.2008
Certificats da la CLP per las novas bibliotecarias

En il Grischun han terminà ultimamain 15 bibliotecarias lur furmaziun supplementara ed han survegnì il certificat da la CLP. Tenor il model directiv per las bibliotecas en il chantun Grischun duain tut las bibliotecarias da scola e communalas vegnir instruidas per lur lavur da biblioteca. En la biblioteca chantunala dal Grischun han perquai lieu regularmain furmaziuns supplementaras per persunas creschidas. Questas furmaziuns supplementaras adempleschan las prescripziuns da qualitad da las directivas da la cuminanza da lavur da las bibliotecas svizras da lectura publica (CLP). Ils curs vegnan organisads e purschids - en num da la cumissiun da bibliotecas dal chantun Grischun - tras l'incumbensada chantunala da las bibliotecas Nelly Däscher. Il curs fundamental da la CLP terminescha cun in examen.

Dacurt han 15 novas bibliotecarias pudì prender encunter lur certificat da la CLP a chaschun da la festa da finiziun. La vicedirectura da la biblioteca chantunala dal Grischun, Gabriella Padovan, ha encuraschà en ses discurs las novas bibliotecarias cun certificat da la CLP da s'engaschar permanentamain a favur da l'ulteriur svilup da lur biblioteca. Per quest intent saja impurtant ch'ins haja visiuns, ch'ins na perdia betg quellas or d'egl e ch'ins las persequiteschia. Mo uschia possian las bibliotecas da scola e communalas metter a disposiziun da tut temp purschidas ch'èn orientadas als basegns da la clientella, mo uschia restian questas bibliotecas actualas ed attractivas.

In certificat han survegnì:

Doris Averkamp-Peters, Wangs; Caroline Blättler, Widnau; Esther Derungs-Hartmann, Malans; Anna Fausch, Valbella; Andrea Federspiel, Domat; Giovanna Fried, Ftan; Nadine Hochuli Zobrist, Panaduz; Margrit Imper, Heiligkreuz; Gaby Koch, Egg; Eva Lunz, Schiers; Marie-Thérèse Morscher, Domat; Sandra Müller, Cuira; Ursula Rauchenstein, Wollerau; Barbara Sommer, Laax; Helen Stirnimann, Churwalden.

Gremi: biblioteca chantunala dal Grischun

Funtauna: rg biblioteca chantunala dal Grischun

Data: 04.06.2008
In luf al pass da l'Alpsur

Las observaziuns d'in eventual segund luf en Surselva en il decurs da l'enviern passà èn sa verifitgadas. Duas emprovas d'excrements dals 28 d'october 2007 a Breil e dals 23 da favrer 2008 a Pigniu mussan ina structura dal DNA che sa differenziescha da quella dal luf ch'era enconuschent fin ussa. Er qua sa tracti d'in animal masculin. L'enviern passà èn pia almain dus lufs sa trategnids a medem temp en Surselva.

Durant las ultimas emnas è vegnì observà duas giadas in luf en la vischinanza dal pass da l'Alpsur. Questas observaziuns èn vegnidas fatgas tant da la vart grischuna sco er da la vart uranaisa.

Gremi: uffizi da chatscha e pestga dal Grischun

Funtauna: rg uffizi da chatscha e pestga dal Grischun

Data: 12.06.2008
Il nov "Guid da monuments d'art tras il Grischun" è cumparì

En cumbinaziun cun la tgira chantunala da monuments e cun la societad per la perscrutaziun da la cultura grischuna ha la societad d'istorgia d'art en Svizra edì il nov "Guid da monuments d'art tras il Grischun". Il cudesch ch'è gist cumparì preschenta sin 392 paginas fatgs e chaussas interessantas davart ils stgazis d'art dal Grischun. Sco ovra da standard per il turissem cultural sa drizza quest manual cumpact tant ad in vast public sco er a spezialistas ed a spezialists.

Il nov "Guid da monuments d'art tras il Grischun" cuntegna tut ils fatgs e tut las chaussas interessantas davart ils stgazis culturals ed architectonics dal chantun Grischun. Edì vegn quest tom - che cuntegna bleras illustraziuns e ch'è concepì en moda bain survesaivla - da la societad d'istorgia d'art en Svizra en cumbinaziun cun la tgira chantunala da monuments e cun la societad per la perscrutaziun da la cultura grischuna.

Manual cumpact per in vast public

Las descripziuns pregnantas, las numerusas illustraziuns e chartas sco er divers plans locals da quest manual cumpact mainan tras tut las epocas e tras tut las regiuns dal Grischun, da chats archeologics sur chastels e baselgias dal temp medieval fin al svilup actual da l'architectura. Maletgs da colur da format grond ed ina retscha da texts tematics davart aspects spezials da l'istorgia d'art e da l'istorgia culturala cumpletteschan las singulas represchentaziuns. Il "Guid da monuments d'art tras il Grischun" maina da las restanzas da las colonnas romanas sin il pass dal Güglia fin a la terma da Val S. Pieder che Peter Zumthor ha creà tras las vals e tras las cuntradas d'art dal Grischun. Ils essais tematics rendan per exempel spezialmain attent a l'art caroling, al maister da Vuorz, a la chasa engiadinaisa ed a las construcziuns da la viafier retica.

Il guid d'art sa drizza ad in vast public sco er a spezialistas ed a spezialists ed è concepì - tant graficamain sco er didacticamain - en moda persvadenta. La retscha dals guids pratics tras ils chantuns vegn cuntinuada er per auters chantuns. Gist cumparì è er il "Guid da monuments d'art tras il chantun Turitg".

Indicaziuns davart il cudesch:

Guid da monuments d'art tras il Grischun, edì da la societad d'istorgia d'art en Svizra en cumbinaziun cun la tgira chantunala da monuments e cun la societad per la perscrutaziun da la cultura grischuna, chasa editura Scheidegger & Spiess, Turitg, lià, 392 paginas, 52 illustraziuns da colur e 314 en alv e nair, 25 plans dissegnads es 8 chartas, 12,8 x 21 cm, 978-3-85881-216-2, fr. 49.90 / Euro 29.90.

Persuna che dat infurmaziuns:

Hans Rutishauser, tgira chantunala da monuments, tel. 081 257 27 91

Gremi: tgira da monuments dal Grischun

Funtauna: rg tgira chantunala da monuments

Data: 18.06.2008
Da vischnancas e da regiuns

- Diversas vischnancas:

Il project "reparaziun d'ovras da protecziun 2008", in project collectiv da differentas vischnancas, vegn approvà. Als custs da totalmain 24 objects da reparaziun vegnan garantidas contribuziuns da maximalmain 2'175'000 francs.

- Zernez:

Il project "reparaziun dals rempars da lavinas Munt Baselgia" da la vischnanca da Zernez vegn approvà e sustegnì cun ina contribuziun da maximalmain 511'000 francs.

- Schnaus:

A la vischnanca da Schnaus vegn garantida ina contribuziun da 96'100 francs als custs per renovar e per engrondir il stabiliment dal provediment d'aua, 2. etappa.

- Flond:

Als custs da construcziun dal project consecutiv da las malauras 2002, dustanza en la Val da Cavegn, vegn garantida ina contribuziun da maximalmain 133'650 francs a la vischnanca da Flond.

- Domat:

Il project per engrondir il passape per lung da la via taliana en il territori d'Ardisla en il vitg da Domat vegn approvà. Als custs paja il chantun ina contribuziun da maximalmain 76'500 francs.

- Flem:

La revisiun parziala da la planisaziun locala ed il plan d'areal "Segnas-halla da curling" da la vischnanca da Flem dals 30 da mars 2008 vegnan approvads.

Contribuziuns chantunalas a differentas instituziuns

Orchester da chombra da Turitg:

Il concert da l'orchester da chombra da Turitg dals 24 d'avust 2008 en la baselgia da Ziràn vegn sustegnì cun ina contribuziun dad 8'000 francs.

Projects da vias

La regenza ha approvà totalmain 3'950'000 francs per construir e per sanar ils suandants trajects da vias:

- via naziunala A13: lavurs da cuvrida, guaud da Cassana - access da Nufenen

- via naziunala A28: lavurs da cuvrida, sviament da Küblis

- via dal Landwasser: installaziuns electromecanicas, galaria cunter lavinas Rotsch e Taferna

- via sursilvana: lavurs d'impressari, Sumvitg - Mustér

Gremi: regenza

Funtauna: rg chanzlia chantunala dal Grischun

Data: 19.06.2008
Emprima badigliada per construir la nova basa da mantegniment a Mustér

Dacurt ha gì lieu l'emprima badigliada per construir la nova basa da mantegniment a Mustér che appartegna a l'uffizi districtual da construcziun bassa a Glion. Suenter che la vischnanca ha dà la permissiun da construcziun, cumenzan ussa las lavurs da construcziun da questa basa. La nova construcziun a Plaun da Diras sut il vitg da Segnas meglierescha considerablamain las relaziuns da spazi da l'uffizi districtual da construcziun bassa 6, Glion, en il territori da Mustér. Uschia vegnan plazzads sut in sulet tetg ina halla per parcar vehichels, localitads da deposit, in local per lavar vehichels sco er biros, locals da segiurn e gardarobas per las collavuraturas e per ils collavuraturs. In deposit extern ed in implant da silo per il sal e per la crappella cumpletteschan la purschida.

La construcziun purtanta da quest stabiliment vegn fatga or da lain ch'è vegnì pinà exclusivamain en la regiun. La chalur vegn producida cun agid d'in stgaudament da pellets da laina en cumbinaziun cun energia solara.

La construcziun brutta da quest stabiliment ch'è calculà cun totalmain 3,5 milliuns francs duai esser terminada l'october 2008; la primavaira 2009 po il nov stabiliment vegnir retratg.

Persuna che dat infurmaziuns:

Markus Dünner, architect chantunal, uffizi da construcziun auta, tel. 081 257 36 31

Gremi: uffizi da construcziun auta dal Grischun

Funtauna: rg uffizi da construcziun auta dal Grischun

Data: 23.06.2008
Scuvrir a Tavau per gimnasiastas mirvegliusas e per gimnasiasts mirveglius

Ils 14 ed ils 15 d'avust 2008, a chaschun dal project da pilot "Meet in Davos", survegnan gimnasiastas e gimnasiasts tranter 15 e 17 onns invistas extraordinarias da professiuns da la scienza natirala, da la tgira e da l'assistenza.

Co vegn mesirada la forza da la radiaziun dal sulegl? Co vegni mussà als uffants da leger e da scriver? Co guareschan ruttadiras da l'ossa? Tge fa propi il manader d'ina canorta d'uffants pitschens? E co daventan ins fisicra, magister, tgirunz d'uffants u biologa cellulara? Durant dus dis mussa differenta glieud da professiun sia plazza da lavur a gimnasiastas mirvegliusas ed a gimnasiasts mirveglius e discutescha cun ellas e cun els davart la tscherna da professiun e davart la planisaziun da la vita.

Il project da pilot "Meet in Davos" è ina collavuraziun dal post da stab per l'egualitad da las schanzas, da la citad da scienza Tavau e da l'institut federal per la perscrutaziun da naiv e lavinas a Tavau. Il project ha la finamira d'inspirar umans giuvens per ina carriera nunusitada e d'als mussar, tge plazzas da lavur attractivas ch'i dat en il chantun Grischun. Sco punct spezial dal program datti in inscunter cun studentas e cun students da la "academia averta da Tavau 2008". La participaziun al "Meet in Davos" è gratuita. Annunzia ed ulteriuras infurmaziuns sin la pagina d'internet www.meet-in-davos.ch.

Gremi: post da stab per l'egualitad da las schanzas

Funtauna: rg post da stab per l'egualitad da las schanzas

Data: 25.06.2008